**Artemis Fowl** on Kenneth Branagh’n ohjaama yhdysvaltalainen tieteiselokuva vuodelta 2020. Se perustuu Eoin Colferin samannimiseen kirjaan vuodelta 2001, ja sen ovat käsikirjoittaneet Hamish McColl ja Conor McPherson. Elokuva yhdistelee fantasiaa ja scifiä, ja sen oli alun perin tarkoitus ilmestyä elokuussa 2019, mutta se siirrettiin kevääseen 2020. Koronaviruspandemian vuoksi elokuva julkaistiin elokuvateattereiden sijasta suoratoistopalvelu Disney+:aan Yhdysvalloissa 12. kesäkuuta 2020, ja Suomessa 6. marraskuuta 2020. Pääroolia Artemis Fowlia esittää Ferdia Shaw.

Tuotanto
--------

Artemis Fowl -kirjan filmatisointioikeuksista alettiin käymään tarjouskilpailua jo vuonna 2000, jolloin Artemis Fowl -romaania ei oltu vielä edes julkaistu ja Eoin Colfer työskenteli yhä täysipäiväisenä opettajana. Filmatisointioikeudet voitti itselleen lopulta Miramax Films -tuotantoyhtiö. Vaikka filmatisointioikeudet myytiin nopeasti, kesti elokuvan tuotantoprosessi kokonaisuudessaan parisenkymmentä vuotta. Elokuvaprojektin ohjaajaksi valittiin useita eri henkilöitä, jotka yksi toisensa jälkeen jättivät projektin. Myös elokuvan käsikirjoitus kirjoitettiin uudelleen useita kertoja ja esimerkiksi Colfer on itse kuvaillut esillä olleiden käsikirjoitusten vaihdelleen Scary Movie -tyyppisestä parodiasta Taru Sormusten Herrasta -sarjan hahmoja sisältäneeseen versioon.

Noin vuosina 2006–2008 Colfer ja Jim Sheridan käsikirjoittivat yhdessä elokuvasta yhden version, jonka ohjaajana Sheridanin olisi pitänyt olla. Käsikirjoitus valmistui, mutta projekti ei edennyt tuotantovaiheeseen. 

Vuonna 2013 Disney ja Weinstein Company kertoivat suunnittelevansa elokuvaa, joka käsittäisi alkuperäisen Artemis Fowlin tapahtumien lisäksi myös kirjasarjan toista osaa. Tähän projektiin ohjaajiksi kaavailtiin Robert De Niroa ja Jane Rosenthalia. Disney lopetti yhteistyön Weinstein Companyn kanssa vuonna 2017, jolloin projekti ei vielä ollut edennyt tuotantoon saakka.

Elokuvan kuvaukset alkoivat lopulta vuonna 2018. Elokuva oli määrä julkaista ensin kesällä 2019, mutta Disneyn ja 21st Century Foxin välisen fuusion vuoksi julkaisua lykättiin toukokuulle 2020. Tuolloin taas koronapandemia esti elokuvan teatterilevityksen. Lopulta elokuva julkaistiin ilman teatterilevitystä suoraan Disney+-suoratoistopalvelussa.

Lähteet
-------

1. ↑  Laajalahti, Helinä: Arvostelu: Disneyn uusin jättielokuva on kaikki haukkunsa ansainnut - Artemis Fowl "etenee kuin suossa tarpoen" *Muropaketti*.  13.11.2020. Viitattu 15.7.2022.
2. ↑  Ikonen, Niko: Disneyn tuotantolimboon hukkunut jättisatsaus sai vihdoin ensi-iltapäivämääränsä – fantasialeffalla karu kohtalo *Episodi*.  17.4.2020. Viitattu 15.7.2022.
3. ↑  Leppälä, Samuli: Tässä ovat marraskuun uudet Disney+ elokuvat ja sarjat – palveluun saapui erikoinen uutuus *Tivi.fi*.  22.10.2020. Viitattu 4.9.2022. (englanniksi)
4. ↑  Joonatan: Elokuvan taikaa: Arvostelu: Artemis Fowl (2020) *Elokuvan taikaa*.  8.11.2020. Viitattu 15.7.2022.
5. 1 2 3 4  Chancellor Agard: A timeline of the Artemis Fowl movie's 20-year journey to the screen *Entertainment Weekly*.  10.6.2020. Viitattu 18.3.2023.

Aiheesta muualla
----------------

* Debruge, Peter: ‘Artemis Fowl’ on Disney Plus: Film Review *Variety*.  11.6.2020. Viitattu 27.7.2022. (englanniksi)